
Sklerose er en alvorlig og uforudsigelig sygdom, hvilket ofte er årsag til nogle uhyggelige bekymringer.










Prolog


Jeg hedder Johnny Frank og har dissemineret sklerose eller MS (multipel, ”spredt”, sklerose). Det har i skrivende stund været konstateret i 27 år, og planen med denne skrivning er at fortsætte den lille tidligere trilogi i ”murstenstemaet”, da jeg mener, at jeg har løbet panden imod en del murstensværker og ovenikøbet sikkert også banket nogle gevaldige huller deri, eller måske bare væltet dem med tankens kraft gennem årene? Denne bog dækker perioden fra 2022 til foråret 2025 og beskriver ærligt min fysiske tilbagegang, selvom jeg lever et sundt liv med cykeltræning, god søvn og proteinrig kost. Alligevel mærker jeg hen over årene, hvordan det hele bare bliver mere og mere svagt efterhånden. Historien vil derfor omhandle alle de daglige udfordringer, der kommer ved min invaliderende sygdom, hvordan jeg kommer gennem alle de som regel mange små eller større irritationsmomenter, som opstår i løbet af en dag, og hvordan jeg tackler de fleste situationer og alligevel bevarer mit gode humør, joker med krebsehalesalaten, der nu glider ned på gulvet, idet jeg skal til at tage maden op til gabet: ”HOV … øh”, eller hvordan mit kuglerunde bowlinghoved sidder i spænd imellem toilettet og den elektriske kørestol m.v.










Kapitel 1


Julen 2022 var slet ikke den samme som i 2021, selv om jeg var hjemme og sammen med mine tre skønne børn og min altid hjælpsomme ekskone Mia og den skønne superlæser Birgit O, for vi kan snildt være i samme stue uden at rive hovedet af hinanden. Der blev gjort alt det samme, altså det der med den herlige flæskesteg, som den ældste af drengene stod for. Desværre sad jeg ikke rigtigt inde ved bordet hos de andre, men derimod en halv meter længere ude fra al maden, da det var alt for lavt til den nye kørestol. Pakkeleg og julegaver var der i stor stil på trods af en inflation oveni, der landede sammen med en ny krig mellem Rusland og Ukraine, da corona næsten var udfaset i verden. Der blev i hvert fald nu lavet masser af vacciner mod Covid19, som den også blev kaldt. Måske sad jeg ubevidst og spekulerede lidt ekstra, fordi jeg tænkte på den pludseligt opståede kummerlige tid – og hvorfor? Verden bliver i hvert fald aldrig den samme mere, og det gør jeg jo såmænd nok heller ikke. Det første halve århundrede er nået for mig, og jeg griner stadig lidt indvendigt over ordsproget, der lyder: ”Du kan, hvad du vil!”, for ja, det levede jeg da efter i mange år og mente nu også, at det til dels havde sin rigtighed, hvis jeg bare lige gjorde mig lidt ekstra umage, og det mener jeg sådan set stadigvæk. Lige i min situation (med eller uden mundbind) er det dog ikke helt rigtigt længere, for de forskellige kropsdele på mig har vist mistet hørelsen?


Når nu bøgerne skal skrives, vælger jeg at gøre det på den måde, at læseren kan følge med fra start til slut i mit sygdomsforløb gennem et til to år ad gangen, indtil jeg enten er så stiv af arvæv i alle mine led, som opstår efter hvert nyt ”attak”, så historien simpelthen bliver nødt til at stoppe, eller mine dage er talte? De celler, man har i kroppen, er gode og onde. De onde celler, som er f.eks. forkølelse, feber eller andet, der ikke føles rigtigt, skal udryddes af de gode celler, men hos folk med sklerose bliver både de gode og de onde fjernet af de gode. Dog må jeg hellere skynde mig at sige, at man ikke dør af sklerose, men man dør stilfærdigt sammen med sygdommen, og desuden er jeg jo også kun omkring 52 år

(”Start dagen med et smil!”)





Mit egentlige ønske med denne rejse er dels at give læseren et indblik i, hvordan jeg kommer smilende gennem vanskelighederne, når sygdommen nu kun går ned ad bakke, og samtidig er det min egen private praksis, hvor jeg hjælper mig selv på et mentalt plan for at komme så smertefrit gennem de forestående processer som muligt ved blandt andet min skrivning, og et meget lyst sind.


Men helt alene har jeg dog ikke været hele tiden, og der skal der lyde en kæmpe tak til fru Margot fra fjerde for din flotte kamp som korrekturlæser.


Tak til Mille, som allerede har stor viden indenfor den kendte sygehusverden, og som jeg nu kan læne mig trygt op ad. Jeg sætter stor pris på, at jeg kan nyde din erfaring indenfor det tekniske, og fordi du altid er i nærheden. Derfor kan jeg efterhånden godt selv begynde at tage lidt af ansvaret ved at overtage dele af hjemmesiden og FB, som jeg er løbet let og elegant forbi indtil nu. Tak for alle dine svar inden for den altid travle sygehusverden, som du altid er klar med. Du har også taget nogle fantastiske billeder til bogen. Ser frem til jeres bryllup i oktober 2025.










Kapitel 2


Starten på dagen


Jeg vågner for det meste tidligt, og denne morgen var den kun 03.37. Alt var sort. ”Hvorfor allerede nu?” spurgte jeg ud i rummet, hvorefter den første kamp så startede, og jeg greb fat i min ”Støttestang”, ”Stripperstang” eller ”Brandmandsstang”, så jeg kunne komme over i min elektriske kørestol. Jeg er stadig nogenlunde selvhjulpen indtil nu, og det vil sige, at jeg trods alt kan støtte og stadig gå lidt (dog kender ingen dagen i morgen …). Jeg har dog valgt at få hjælp med støttestrømper, vasketøj, rengøring og piller. Min mad kreerer airfryeren, mikroovnen eller min OBH bagemaskine, så ja, jeg laver selv min mad hver dag, da vakuumpakkede kartofler eller tyk og fed sovs, og ej heller bløde og smattede grøntsager er lige min kop te. Min mave slår kolbøtter, hvis der lander sådan en melkartoffel i gabet på mig. Det er blevet prøvet én gang, og der bliver jeg altså kræsen. Måske sidder du med bogen og tænker ”Hvorfor gør han det?” Og ja, det er faktisk et yderst relevant spørgsmål, for det er de færreste, der vil skrive om sig selv til den ende, hvor vi alle skal lande en dag, men jeg kan også kun fortælle om min egen vej, da sygdommen jo har fem tusinde forskellige ansigter. Om morgenen er kaffen og pillerne mod muskelstivhed, mavesår, epilepsi, uro i armene osv. det første, jeg skal sidde og nørkle med. Derefter et brev med Movicol til min mave og til slut alle mine vitaminer og fiskeolie. På trods af at pillerne er doseret cirka. 15-20 stk. morgen, middag, aften og nat, sidder jeg nu dér som en gammel misbruger og venter på, at min kaffemaskine er klar til et nyt ”tryk”. Derpå kan der køre et temmelig kraftigt tankespind oppe i knolden på mig, der kan omhandle alt muligt, såsom noget, der er sket for flere år siden, eller det, der pludselig kom til mig forleden dag: ”Skriv dog om dit liv med sklerosen!”, for flere og flere får stadig sygdommen. Da jeg fik diagnosen i 1996, var der ca. 5000 mennesker, som var diagnosticeret med sygdommen. I dag er det tal oppe på næsten 19.000 mennesker i Danmark (ret vildt!), og det vil sige, at vi er det land, der har den højeste forekomst af skleroseramte i verden. Når jeg tænker tilbage på de år, hvor jeg har haft den mærkbare og synlige sygdom, bliver jeg alligevel lidt stolt og glad over det, som jeg trods alt har nået gennem tiden. ”Flasken blev smidt over bord” for 14 år siden, jeg har rejst den halve jord rundt, er vågnet op efter en længere tur i koma på grund af blærebetændelse, hvorefter jeg skrev en mindre trilogi, der endelig gav mig nogle af de svar, som jeg førhen havde søgt gennem sprutten og pillerne. Skrivningen er faktisk den bedste psykolog, psykiater, sponsor, terapeut og coach, som jeg nogensinde har haft. Og tro mig, jeg har været hos rigtig mange gennem årene, der alle havde gode råd til den der ret bedøvende ligeglade alkoholiker, som vist bare dengang mest levede i sit eget lille uperfekte vodkaunivers, hvor der heller ingen løsninger fandtes, før jeg igen bankede ind i en ny murstensvæg, hvorpå der stod skrevet, med meget tydelige typer: ”STOP NU! ELLER DØ …!”


Jeg er desuden far til to drenge på 29 og 27 år, der begge to er indenfor smedefaget og med fast arbejde, samt en datter på 23 år, der er uddannet sygeplejerske. De er pragtfulde, og jeg er pavestolt af dem. De hjælper gerne ”Den gamle”, hvis jeg lige står med et problem, som den dag, hvor min sofa skulle smides ud. ”Jamen vi låner da bare en lidt større bil, far.” I dag var for øvrigt en nedpakningsdag for mit og beboernes Motionsrum i kælderen, da det desværre ikke rigtig blev brugt længere. Løbebånd, træningsbænk, boksepude, romaskine, cykler m.v. måtte se et nyt lys fra i dag. Vemodigt? Næh, egentlig ikke, selv om mine minder lige kort erindrede, at jeg i 2016-2019 kunne gå med en fart på 1,6 km/t, og at det var dødssygt, for jeg kom jo ingen vegne. Men ja, jeg kunne dog trods alt gå, gå, gå … og samtidig holde en indre fest bare ved at glo ind i en hvid væg og alligevel mærke mig selv og en ægte indre lykke! Jeg opbyggede denne idé, da jeg nu var blevet ædru, i et ubrugt rum i kælderen, og hold da op, hvor er der blevet løftet, hevet, hjulet, pustet og svedt m.v. dernede i alle de mange timer i den aktive tid af ejendommens beboere. Min søn har fået det hele, da han bor ude på landet og har masser af plads og højt til loftet.


Det var nu blevet efterår, og snart ville vinteren komme. Der blev skruet godt op for priserne i Europa, og alt blev dyrere, især varmen, når der skulle varmes op med den russiske gas. Gudskelov blev jeg ikke helt vildt berørt af inflationen, som jeg ellers var ret sikker på. Min lønkonto fik selvfølgelig et mindre chok, som den plejer, da det jo pludselig blev jul –?


En dag for nylig blev jeg ringet op af en dame fra avisen, der gerne ville vide noget om den der ”trilogi”, jeg havde skrevet, så hun kommer og spørger løs på tirsdag. Jeg har derfor pakket de tre små bøger med en totalt hjemmebrygget brochure og to guldkarameller, i håbet om at mit budskab vil komme rundt i alle hjørner af Danmark, med hendes hjælp.

(Mine 3 første små debutbøger)





Selv nu, hvor det er nytårsaften 2022, og klokken er 22.32, sidder jeg og skriver derudad, mens alle de flotte raketter og batterier farer til himmels og udbreder deres klimaks, for straks at blive erstattet af nye farver og store brag. Jeg sidder alene i år. Jeg hygger mig, som jeg plejer, i mit eget selskab og tænker: ”Nøj hvor er jeg egentlig heldig at bo i lille, rige Danmark!” Og bliver oprigtig stolt, men samtidig lidt brødflov, fordi jeg jo rent faktisk glemmer, at nogle lande hverken har vand eller varme, fordi en del af infrastrukturen er blevet smadret i krigen (Godt nytår!). Jeg kan desværre ikke rigtig gøre noget, andet end at sende dem mine varmeste og bedste tanker.


Den 27.01.2023 bliver endnu et besøg inde på Roskilde Universitetshospital, og måske bliver der sagt ja tak til tilbuddet om Botox i alle mine stive led, fordi jeg pludselig har hørt, at det skulle være ret effektivt? Man skal have nye behandlinger hver tredje måned, fortalte den unge kvindelige lægestuderende, sidst jeg var derinde, og nu hvor jeg er nogenlunde med mentalt, vil jeg langsomt begynde at glæde mig. Før havde jeg ladet mig fortælle, at det da vist bare var noget værre gift, der ville give én gummiben, så dengang takkede jeg pænt nej tak på vistnok flere forskellige måder. Man kan vist fremadrettet gøre med min krop, hvad man har lyst til, for den har efterhånden prøvet at være så gennemhullet og overskåret, så jeg er blevet mere eller mindre immun, bortset fra mit topkateter, som jeg ikke er så god til. Det er et indstikssted, som er ret væmmeligt for min blære, selv om den har prøvet lidt af hvert. Vanen dukker måske op på et tidspunkt?


Indimellem kigger jeg da tilbage på mit liv, inden jeg bliver helt opfanget af den der ”midtvejskrise”, hvor jeg skal ud at købe mig en stor, fed motorcykel på afbetaling og vise, at jeg da sagtens kan score en model, som er en del år yngre end undertegnede, og som sikkert vil kigge mærkeligt på mig, hvis jeg nu spørger hende, hvad landet Danmark præsterede i 1992 eller i år 2000. Johnny 50 år, hurra hurra hurra!!!” – ja, sikke et egentligt held det var, at jeg nåede min egen fødselsdag. I dag sidder jeg og opfører mig noget mere røvkedeligt, for jeg har droppet hende ”den unge model” og motorcyklen, da det sidstnævnte jo kræver et kørekort, så nu nøjes jeg med min grønne, foreløbige afgiftsfrie og ikke særlig miljøbelastende el-kørestol. I stedet bliver der lige kigget på min nyerhvervede møntsamling i kobber/nikkel, som indeholder den glückborgske slægt og et ejerbevis til kr. 295,00 fra Mønthuset. Lige p.t. føler jeg mig lidt mormor/


Familiejournal-agtig, men undskylder det straks med, at det nok skal blive så edderspændende for alle mine ufødte børnebørn en skønne dag (gab!). Måske vil de endda bare bruge dem til at slå smut med nede ved stranden en dag – griner!


Der sker såmænd ikke så meget i mit liv efterhånden, vil nogle nok mene, og det morer mig faktisk, især om vinteren. De mennesker, der bor i min ejendom, er vel mellem 20-45 år ældre end mig, og nogle af dem keder sig helt enormt, og de snakker. Jeg bliver derfor på min egen tallerken, og så må de ældre bare holde deres egen fest … ”og så ham den unge mand oppe på tredje, bla-bla …!” og så kører snakken. Jeg nyder roen og passer bare mig selv inde bag mine egne fire vægge, når jeg skal skrive, og derfor bliver jeg let 14 dage eller mere indenfor i min lejlighed for at lægge alt mit fokus på mit plot, samt min kreativitet. Det kan føles som at svæve frit derudad, mens ordene kaster sig overgivende ned på papiret. De ældre mennesker bliver derfor fuldstændig glemt, da jeg ikke orker at snakke ”bla bla”-snak, såsom trappevask, surkål eller nyt gebis og slidte hofter. Nedgroede negle, nye knæ eller en ligtorn, der driller. Nej! Det orker jeg altså bare ikke at høre på, og jeg husker især engang, mens vi sad lige midt i det højt belagte smørrebrød til en gang fælles spisning i vores Fælleslokale, hvor jeg bare kun kunne tænke på at komme op til mig selv og min computer igen, når jeg nu kun havde netop det døgn, som lige var startet, ja, bare dette døgn, til at få ordnet mine mange forskellige ting, tanker og ideer, for jeg ønsker ikke at blive gammel før tid. I mine pauser sætter jeg mig gerne ud på altanen og kigger ud over vandet, der giver én et frisk pust af al mystik og undersøiske hemmeligheder i den smukke fjord.


Januar måned, og alt er regn og blæst. Jeg blev 50 år gammel i efteråret, og da var alt også regn og blæst. Men vi skal jo alle gennem det, og omme bag den store, tunge, våde, grå sky skinner solen, er jeg sikker på. Senere i dag venter nogle af mine bøger på at blive hentet i Bladkiosken i Holbæk. Endelig er den fysisk samlede lille trilogi færdig, og Mikael fra streamingportalen.dk har fundet en rigtig god oplæser, som er klar til marts, og så laver han min lydbog. Indtil da gennemlæser Mikael dem alle. Jeg er superstolt af de tre små bøger, selv om de sikkert er fulde af fejl, men de er min debut indenfor den forfatterverden, som jeg begynder at holde af og kende og forstår lidt bedre med tiden. Jeg har siden 2021 fået rigtig meget ros for den måde, jeg skriver på, og læserne har ofte svært ved at løsrive sig fra bøgerne eller lydbogen, når først ”toget kører”. Indimellem fælder folk en lille tåre eller ligger flade af grin, og derfor tør jeg godt kalde mig forfatter!

